RO Jurnalul Oficial al Uniunii Europene C 87/6

Publicare a unei cereri de aprobare a unei modificări minore în conformitate cu articolul 53 alineatul (2) al doilea paragraf din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

(2018/C 87/05)

Comisia Europeană a aprobat prezenta modificare minoră în temeiul articolului 6 alineatul (2) al treilea paragraf din Regulamentul delegat (UE) nr. 664/2014 al Comisiei (1).

CERERE DE APROBARE A UNEI MODIFICĂRI MINORE

Cerere de aprobare a unei modificări minore în conformitate cu articolul 53 alineatul (2) al doilea paragraf din Regulamentul (UE) nr. 1151/2012 al Parlamentului European și al Consiliului (2)

„AIL BLANC DE LOMAGNE”

Nr. UE: PGI-FR-0470-AM01 – 11.8.2017

DOP ( ) IGP ( X ) STG ( )

1. Grupul solicitant și interesul legitim

Denumire: Association de défense de l’ail blanc de Lomagne Adresă: Agropole Innovations Bâtiment AGROTEC – BP 206 47931 Agen Cedex 9 FRANCE Tel. +33 553772271 Fax +33 553772279

Componență: producători – stații de ambalare

Grupul solicitant este constituit din producători și ambalatori ai IGP „Ail blanc de Lomagne”, reuniți în cadrul unei asociații reglementate prin legea din 1 iulie 1901. În această calitate, grupul are dreptul să solicite modificări ale caietului de sarcini.

2. Statul membru sau țara terță

Franța

3. Rubrica din caietul de sarcini care face obiectul modificării (modificărilor)

— ☐ Descrierea produsului — ☐ Dovada originii — ☒ Metoda de producție — ☐ Legătura — ☐ Etichetarea — ☒ Altele: [grupul solicitant, descrierea produsului, aria geografică, dovada originii, legătura, etichetarea, cerințe naționale, structuri de control.]

4. Tipul modificării (modificărilor)

— ☐ Modificare a caietului de sarcini al unei DOP sau al unei IGP înregistrate, care trebuie considerată minoră în conformitate cu articolul 53 alineatul (2) al treilea paragraf din Regulamentul (UE) nr. 1151/2012 și care nu impune modificarea documentului unic publicat. — ☒ Modificare a caietului de sarcini al unei DOP sau al unei IGP înregistrate, care trebuie considerată minoră în conformitate cu articolul 53 alineatul (2) al treilea paragraf din Regulamentul (UE) nr. 1151/2012 și care impune modificarea documentului unic publicat. — ☐ Modificare a caietului de sarcini al unei DOP sau al unei IGP înregistrate pentru care nu a fost publicat un document unic (sau un echivalent al acestuia), modificare ce trebuie considerată minoră în conformitate cu articolul 53 alineatul (2) al treilea paragraf din Regulamentul (UE) nr. 1151/2012. — ☐ Modificare a caietului de sarcini al unei STG înregistrate care trebuie considerată minoră în conformitate cu articolul 53 alineatul (2) al patrulea paragraf din Regulamentul (UE) nr. 1151/2012.

5. Modificare (modificări)

Rubrica „Metoda de producție”

Diagrama de obținere

Diagrama de obținere este modificată pentru a fi în conformitate cu modificările solicitate în cadrul prezentei cereri. Aceasta fuzionează cu tabelul care prezintă itinerariul de cultivare.

Alegerea soiurilor

Următoarele alineate:

„O selecție în masă realizată în 1970 pornind de la populații locale de «Blanc de Lomagne» a permis crearea a două soiuri CORAIL și JOLIMONT (soiuri de toamnă), bine adaptate zonei de producție. (clone provenite din populații de origine). Ținând cont de specificitatea și de adaptarea acestora la zona de producție (clone provenite din populații de origine), soiurile CORAIL și JOLIMONT sunt recomandate pentru plantare.”

se înlocuiesc cu: „Sunt autorizate soiurile Corail și Jolimont (clone provenite din populații de origine), soiuri de toamnă provenite din selecția în masă a unor populații locale de «Blanc de Lomagne» bine adaptate zonei de producție.”

Acest alineat este reformulat, pentru o mai bună lizibilitate, fără modificări de fond.

Dispoziția:

„Soiurile Messidrome și Thermidrome provenite dintr-o populație de origine «Blanc de la Drôme» cu caracteristici comparabile celor ale soiurilor Corail și Jolimont sunt autorizate pentru plantare în măsura în care cantitățile de semințe pentru soiurile Corail și Jolimont nu acoperă necesitățile în materie de plantare.”

se înlocuiește cu:

„Soiurile Messidrome și Thermidrome provenite dintr-o populație de origine «Blanc de la Drôme» cu caracteristici comparabile celor ale soiurilor Corail și Jolimont sunt autorizate, de asemenea, pentru plantare”

Formularea este modificată pentru o mai bună lizibilitate, fără modificări de fond. Descrierea soiurilor a fost mutată în anexa la caietul de sarcini. În consecință, a fost adăugată următoarea propoziție: „Descrierea soiurilor Corail, Jolimont, Messidrôme și Thermidrôme figurează în anexa 1.”

Protocolul de admitere a noilor soiuri a fost completat pentru a preciza funcționarea grupului de experți responsabil de selectarea soiurilor: convocare de către grup, prezența a cel puțin 3 din cei 5 membri, 1 vot per membru și decizie luată cu majoritate simplă. De asemenea, se precizează că lista soiurilor trebuie să fie difuzată anual către INAO de către grup.

Aceste documente au fost mutate în anexă pentru a facilita lectura caietului de sarcini.

Propoziția: „Numai soiurile de usturoi alb certificate de SOC (Serviciul oficial de control) și înscrise în catalogul CTPS (Comitetul Tehnic Permanent de Selecție) sunt reținute în această listă”

se înlocuiește cu „Numai soiurile de usturoi alb înscrise în catalogul CTPS (Comitetul Tehnic Permanent de Selecție) sunt reținute în această listă”

Referirea la SOC (Serviciul oficial de control) este eliminată deoarece nu este justificată, singura referire oficială fiind înscrierea în catalogul oficial al CTPS.

Alegerea semințelor

Alineatul introductiv cu privire la referința istorică în ceea ce privește selectarea soiurilor este mutat în partea „Elemente care justifică legătura cu mediul geografic”. Referința istorică privind calitatea sanitară a semințelor este eliminată deoarece nu prezintă nicio legătură directă cu caracteristica IGP.

Modificarea principală se referă la posibilitatea de utilizare a unor așa-numite semințe de fermă. Astfel, se introduce propoziția următoare:

„Semințele certificate reprezintă cel puțin 75 % din cantitatea semănată, restul de 25 % putând fi semințe de fermă provenite din soiuri înscrise în lista anuală de soiuri IGP.”

Această posibilitate este introdusă pentru a garanta aprovizionarea cu semințe în pofida condițiilor meteorologice nefavorabile, în special din producția de semințe certificate, având în vedere că grupul s-a confruntat deja, în trecut, cu probleme legate de aprovizionarea cu semințe certificate în special ca urmare a unor probleme sanitare. Această modificare nu are niciun impact asupra calității produsului în măsura în care această posibilitate este limitată doar la soiurile autorizate în caietul de sarcini.

Alegerea parcelei

Alineatele următoare sunt eliminate deoarece conțineau explicații, și nu dispoziții obligatorii:

„Cea mai mare parte a solurilor din aria de producție sunt soluri argiloase, cu adâncimi medii până la foarte mari și nu prezintă niciun obstacol fizic la înrădăcinare. În condiții de secetă, argila se contractă, antrenând un fenomen de retragere (fante) și permițând păstrarea unei rezerve importante de apă.”

„Pregătirea solului: aceasta se efectuează în condiții de secetă între iulie și septembrie astfel încât să favorizeze evoluția structurii solului: pregătirea unui sol argilo-calcaros în perioada secetoasă evită formarea de hardpane și, în consecință, permite obținerea unei structuri a solului aerată în mod corespunzător. Pregătirea timpurie a solurilor este favorabilă unei evoluții a structurii solurilor datorită, pe de o parte, alternării unor faze de umezire și de uscare care conduce la mărunțirea bulgărilor și, pe de altă parte, posibilității de a reface arătura pentru a distruge bulgării rămași.”

Dispoziția referitoare la rotația culturilor este simplificată prin eliminarea elementelor care nu sunt obligatorii:

Propoziția: „Producătorul realizează o rotație a culturilor. Acesta alege pentru implantarea culturii o parcelă pe care nu s-a cultivat usturoi în ultimele trei campanii agricole.

Durata ciclului vegetativ al usturoiului în condițiile climatice din Lomagne este favorabilă unei rotații a culturilor: cultură de iarnă, cultură de vară. În Lomagne, implantarea culturii de usturoi se realizează, în mod frecvent, după o cultură de cereale păioase.”

se înlocuiește cu

„Parcelele nu au fost cultivate cu usturoi timp de 3 ani (revenire în al 4-lea an).”

Pentru o lectură mai clară a dispoziției, se adaugă o precizare cu privire la sfârșitul rotației „revenire în al 4-lea an”.

Însămânțare: dispozițiile următoare, care nu sunt obligatorii, sunt eliminate:

„însămânțare pe sol cu structură aerată. În Lomagne, în această perioadă, condițiile de temperatură și pluviometria permit ca temperatura argilei să scadă progresiv pentru a atinge o temperatură indicativă de 3-7 °C și, în consecință, să declanșeze vegetația usturoiului.”

Densitatea de plantare trece de la „8-14 plante” la „6-14 plante” pe metru liniar, această modificare fiind realizată pentru a se adapta evoluției practicilor de cultivare. Într-adevăr, densitatea de plantare este în funcție de mărimea și greutatea cățeilor (semințe), precum și de grosimea bulbilor, ceea ce explică distanțele pe metru liniar. În plus, aceasta se poate măsura pe 2, 3 sau 4 rânduri pe m2, permițând adaptarea fertilizării cu azot la necesitățile reale ale plantei. Evoluția acestui mod de practică, în legătură directă cu raționamentul bazat pe fertilizarea cu azot, a permis aprofundarea cunoștințelor în domeniul practicilor agricole și a demonstrat că densitatea de 6 plante pe metru liniar pentru căței mai mari era foarte adecvată pentru producția de usturoi alb de Lomagne și nu avea niciun impact asupra calității produsului.

Adâncimea medie de însămânțare („adâncime de aproximativ 5-6 cm”) este eliminată deoarece, fiind vorba despre o adâncime medie și aproximativă, care poate varia în funcție de mărimea cățeilor și de natura solurilor, această dispoziție nu era obligatorie.

Dispoziția „Numai semințele certificate care permit garantarea calității sanitare sunt autorizate.” este eliminată, în conformitate cu modificarea adusă în ceea ce privește posibilitatea utilizării limitate a semințelor de fermă.

Fraza referitoare la dezvoltarea culturii: „Iernile blânde din Lomagne permit evitarea pierderii unor plante ca urmare a înghețurilor și, prin urmare, păstrarea densității de însămânțare. Aceste condiții de iarnă blândă sunt foarte favorabile pentru dezvoltarea usturoiului al cărui grad de vegetație este de 0 °C.” este eliminată deoarece este vorba despre o frază care explică legătura dintre produs și originea acestuia, prin urmare aceasta este reluată parțial în rubrica „legătura cu aria geografică”.

Tratamente fitosanitare

Se elimină următorul alineat: „Utilizarea de semințe certificate este o măsură preventivă față de problemele legate de nematode și, de asemenea, față de dezvoltarea unor viruși și a anumitor ciuperci.”, în conformitate cu modificarea referitoare la introducerea de semințe de fermă.

Fraza următoare „Pe de altă parte, învelirea semințelor înainte de plantare permite limitarea dezvoltării putregaiurilor pe căței (Penicillium) și în cultură (Sclerotinium).” este eliminată deoarece este doar informativă.

Elementele care se regăsesc în partea de consultanță și în textele referitoare la bunele practici agricole în ceea ce privește tratamentele sunt eliminate: „Orice intervenție fitosanitară este justificată prin observații asupra parcelei și/sau prin rezultate ale observațiilor efectuate de tehnicieni asupra rețelei de parcele și/sau printr-un buletin tehnic.

Rețeaua este constituită din parcele de referință situate în zona de producție și asupra cărora se realizează, în mod regulat și periodic, observații referitoare la evoluția paraziților și a bolilor, precum și înregistrări în ceea ce privește pluviometria.”

Aceste elemente corespund unor indicații privind principalele boli și paraziți ai culturii, se regăsesc în elementele informative din partea de consultanță, care nu sunt obligatorii, iar eliminarea acestora permite ameliorarea lizibilității caietului de sarcini. Alineatul următor referitor la erbicidare este eliminat:

„Erbicidare O erbicidare chimică este realizată imediat după încheierea însămânțărilor, în perioada de încolțire a usturoiului. O a doua erbicidare chimică se poate justifica în stadiul „3-5 frunze” al plantei în cazul în care apar buruienile. De asemenea, se poate realiza o intervenție specifică în cazul apariției unor buruieni de primăvară după stadiul „3-5 frunze” cu condiția respectării intervalelor de folosire a erbicidelor utilizate.”

Fraza referitoare la obligația erbicidării chimice la încheierea însămânțării este eliminată deoarece grupul nu dorește să impună utilizarea tratamentului chimic, această dispoziție fiind lăsată la aprecierea fiecărui producător. Restul alineatului este eliminat deoarece se regăsește în partea de consultanță tehnică. Această modificare permite ameliorarea lizibilității caietului de sarcini.

Propoziția următoare: „Tratamentele antigerminative care permit inhibarea procesului de germinație și, în consecință, conservarea calității interne a cățeilor, sunt autorizate în cultură.”

se înlocuiește cu: „Tratamentele antigerminative sunt autorizate.”

Această modificare permite clarificarea dispoziției, fără modificări de fond, elementele eliminate regăsindu-se în partea de informare și de consultanță. Această modificare permite ameliorarea lizibilității caietului de sarcini.

Alineatul următor referitor la alternarea substanțelor active este eliminat:

„În vederea alternării substanțelor active, producătorul trebuie să consulte informațiile înscrise în registrul culturii cu privire la măsurile anterioare și lista produselor aprobate pentru utilizarea la cultura respectivă. Alternarea substanțelor active permite limitarea nivelurilor de reziduuri pe bulbi și minimizarea riscului de apariție a rezistenței dăunătorilor.”

Aceste elemente care nu sunt obligatorii sunt eliminate deoarece se regăsesc în partea de informare și de consultanță. Această modificare permite ameliorarea lizibilității caietului de sarcini.

Dispozițiile referitoare la diagnosticarea echipamentelor de pulverizare și la stocarea produselor fitosanitare sunt eliminate deoarece intră sub incidența reglementărilor generale:

„Diagnosticarea echipamentelor de pulverizare: O dată la doi ani se efectuează o diagnosticare pentru a verifica buna funcționare a echipamentelor și a efectua eventuale reglaje. Stocarea produselor fitosanitare: Toate produsele fitosanitare sunt stocate într-un loc sau un dulap special încuiat.”

Fertilizarea

Alineatul următor este eliminat deoarece intră sub incidența reglementărilor generale privind împrăștierea nămolurilor: „În ceea ce privește modalitățile de împrăștiere, producătorul trebuie să consulte reglementările în vigoare. Pentru usturoiul cultivat după împrăștierea nămolurilor, producătorul trimite bulbi la analiză pentru a verifica dacă conținuturile reziduale în metale grele sunt în conformitate cu pragurile fixate de reglementări.”

Se face o precizare referitoare la modalitățile de realizare a fertilizării cu azot și cu potasiu/fosfor: se adaugă „pe hectar și pe an” după ratele de fertilizare autorizate.

Astfel, frazele următoare: „Fertilizarea cu azot este limitată la maxim 150 de unități cu o fracționare a aporturilor: și anume maxim 30-60 de unități pe aport.

Aporturile de potasiu și fosfor nu trebuie să depășească 200 de unități pentru fosfor și 250 de unități pentru potasiu.”

se înlocuiesc cu: „Fertilizarea cu azot este limitată la maxim 150 de unități pe hectar și pe an cu o fracționare a aporturilor: și anume maxim 30-60 de unități pe aport.

Aporturile de potasiu și fosfor nu trebuie să depășească 200 de unități pe hectar și pe an pentru fosfor și 250 de unități pe hectar și pe an pentru potasiu.”

Aceste completări permit precizarea unui nivel al aporturilor clar și fără ambiguitate în ceea ce privește valorile de referință și, prin urmare, permit facilitarea controlului acestor dispoziții.

Data-limită pentru fertilizarea cu azot „(aproximativ la jumătatea lunii aprilie)” corespunzătoare stadiului de dezvoltare fiziologică „8-10 frunze”, este eliminată.

Acest element este eliminat deoarece este legat de informare și se dovedește a fi aleatoriu și dependent de condițiile climatice anuale. Referirea la stadiul fiziologic al plantei este mai adaptată și este păstrată.

Irigarea

Formularea dispoziției privind irigarea este modificată.

Astfel, dispoziția următoare: „Cultura usturoiului fiind o cultură de iarnă implantată pe soluri argilo-calcaroase cu o capacitate importantă de reținere a apei, irigarea nu se justifică decât în cazul unui deficit hidric important în cursul perioadelor «cheie» pentru dezvoltarea bulbilor: începând cu stadiul 3-5 frunze (faza de creștere activă) și în timpul formării cățeilor (mai).”

se înlocuiește cu: „Irigarea este autorizată.” Această modificare confirmă, fără ambiguitate, permisiunea de a iriga. La fel ca în caietul de sarcini în vigoare, irigarea este lăsată la aprecierea producătorilor, care iau în considerare eventuale deficite hidrice survenite în anumite perioade de dezvoltare a bulbilor. Într-adevăr, producătorii de usturoi au interesul de adapta irigarea în funcție de nevoile reale ale plantei pentru ca bulbii să își păstreze calitatea și să nu crape.

Criterii de recoltare

Datele de recoltare obișnuite care erau date cu titlu indicativ („de obicei, între 15 și 30 iunie”) sunt eliminate.

Tratarea după recoltare

Propoziția referitoare la interzicerea tratamentelor după recoltare este reformulată fără modificări de fond „Niciun tratament nu este autorizat după recoltare.” se înlocuiește cu: „Orice tratament este interzis după recoltare.”

Uscare

Prima frază a alineatului este modificată: „Uscarea, etapă prealabilă comercializării usturoiului, permite conservarea calității interne a produsului în perioada sa de comercializare”

se înlocuiește cu: „Uscarea permite conservarea calității interne a produsului în perioada sa de comercializare.”

Într-adevăr, uscarea nu este ultima etapă înainte de comercializarea usturoiului și, pentru o mai bună lizibilitate, precizarea „etapă prealabilă comercializării usturoiului” a fost eliminată.

Propoziția „Uscarea usturoiului se efectuează fie prin ventilație naturală, fie prin ventilație forțată” este adăugată pentru a permite o lectură rapidă a condițiilor de uscare autorizate, aceste două moduri de uscare fiind descrise în alineatele următoare din caietul de sarcini.

Se elimină următorul alineat:

„În plus față de uscarea tradițională pe bară, producătorii de usturoi de Lomagne au dezvoltat o metodă de uscare prin ventilație forțată. Această metodă, utilizată în principal pentru uscarea usturoiului fără frunze, demonstrează capacitatea producătorilor de a se adapta la noile cerințe ale pieței. Într-adevăr, dacă odinioară comercializarea usturoiului se făcea în legături și funii, evoluția pieței la nivelul unităților de ambalare a necesitat o orientare a producției către recoltarea usturoiului fără frunze. Întrucât uscarea pe bară nu mai era adaptată pentru usturoiul fără frunze, producătorii au lucrat la punerea în aplicare a unei alte metode: uscarea prin ventilație forțată.”.

Elementele istorice ale acestui alineat, care relatează evoluțiile pieței usturoiului și ale practicilor de producție, sunt mutate în partea „Elemente care justifică legătura cu mediul geografic”, mai adecvată pentru această descriere.

Datele tehnice sunt conservate și integrate în dispoziția care urmează.

Astfel, propoziția: „Ventilația constă în introducerea aerului exterior într-o masă de usturoi vrac”

se înlocuiește cu: „Ventilația forțată este utilizată în principal pentru uscarea usturoiului fără frunze; aceasta constă în introducerea aerului exterior într-o masă de usturoi vrac”

Schemele de așezare a usturoiului la uscat și curba de uscare a usturoiului (pierderea de greutate/zile) sunt eliminate deoarece acestea din urmă nu aduc niciun element esențial pentru înțelegerea caietului de sarcini și sunt elemente neobligatorii, care se regăsesc în informarea din partea de consultanță. Referirile și trimiterile la aceste date sunt eliminate, de asemenea.

Protocolul de control al măsurii de pierdere în greutate a usturoiului este eliminat deoarece este similar unei metode de auto-control, care se regăsește în partea de consultanță și care este susceptibilă de evoluție.

Astfel, se elimină următorul alineat:

„Stadiul de avansare a uscării este ghidat de controlul pierderii în greutate a usturoiului. Acest control se realizează cu ajutorul unor saci martori de 10 kg așezați pe zona de uscare. O cântărire regulată a acestor saci permite monitorizarea pierderii în greutate a usturoiului. O comparație cu curba tip de uscare (curba de mai jos) permite adaptarea condițiilor de ventilație.

— atunci când pierderea în greutate este prea rapidă, viteza de ventilație este diminuată;

— atunci când pierderea în greutate este prea lentă, viteza de ventilație este mărită, iar aerul suflat poate fi încălzit cu ajutorul unui dispozitiv artificial.”

Dispoziția referitoare la interdicția de utilizare a combustibilului este reformulată, elementele de informare sunt eliminate:

Propoziția: „Utilizarea combustibilului, generator de particule toxice, este interzisă pentru a încălzi aerul suflat.”

se înlocuiește cu: „Utilizarea combustibilului este interzisă pentru încălzirea aerului suflat.”

Decojire

Propoziția următoare: „După decojire, usturoiul trebuie să fie aprobat de operator sau la unitatea de ambalare înainte de a fi stocat, ambalat și comercializat” este eliminată.

Această modificare are scopul de a elimina din caietul de sarcini dispozițiile care nu sunt obligatorii, acestea nefiind esențiale pentru înțelegerea caietului de sarcini, și de a permite astfel ameliorarea lizibilității documentului.

Toate etapele enumerate în această dispoziție sunt reluate în detaliu în alineatele următoare din caietul de sarcini.

Conservare

O nouă formulare este propusă menținând dispozițiile existente, prin urmare această modificare nu are niciun impact asupra calității produsului.

Propoziția: „Pentru usturoiul a cărui comercializare se efectuează începând din decembrie, se poate avea în vedere o stocare la temperaturi negative (între – 1 și – 4 °C). Această stocare permite încetinirea fenomenului de germinație și, prin urmare, conservarea calității intrinseci a usturoiului, dacă aceasta se realizează înainte de 15 septembrie.”

se înlocuiește cu: „Pentru o comercializare în luna decembrie a anului recoltării, usturoiul este stocat obligatoriu la temperaturi negative (între – 1 și – 4 °C) cel târziu la 15 septembrie, după recoltare.

Sortare-aprobare

Capitolele „Sortare” și „Aprobare” sunt reunite într-unul singur.

Trimiterile la anexele sau documentele eliminate din caietul de sarcini sunt eliminate.

Termenul „IGPabil” este înlocuit cu „în conformitate cu criteriile IGP” sau „corespunzător criteriilor IGP” pentru mai multă lizibilitate. În plus, sunt adăugate unele precizări, menționându-se astfel că sortarea constă în a efectua o „primă” separare a usturoiului și adăugându-se faptul că registrul de fotografii „este difuzat de grup”.

Aceste completări permit o mai bună înțelegere a caietului de sarcini.

Astfel, alineatul următor:

„Operațiunea de sortare realizată constă în separarea usturoiului «IGPabil» de cel care nu este astfel. Această operațiune are la bază două criterii: aspectul și calibrul. Operatorul responsabil de aprobare verifică ca fiecare bulb să prezinte caracteristicile specifice ale «Ail blanc de Lomagne». Aspect Usturoiul care nu corespunde descrierii usturoiului «IGPabil» este eliminat manual (a se vedea tabelul A pagina 5). Pentru a evalua criteriile vizuale (defecte în ceea ce privește aspectul), operatorul responsabil de aprobare dispune de un registru de fotografii (a se vedea anexa 2).”

se înlocuiește cu:

„Operațiunea de sortare realizată constă în a face o primă separare a usturoiului care este în conformitate cu criteriile IGP de cel care nu este. Această operațiune are la bază două criterii: aspectul și calibrul. Operatorul responsabil de aprobare verifică ca fiecare bulb să prezinte caracteristicile specifice ale «Ail blanc de Lomagne». Aspect Usturoiul care nu corespunde criteriilor IGP este eliminat manual. Pentru a evalua criteriile vizuale (defecte în ceea ce privește aspectul), operatorul responsabil de aprobare dispune de un registru de fotografii difuzat de grup.”

Aceste completări permit o mai bună înțelegere a caietului de sarcini și o formulare mai clară.

Alineatul introductiv al părții „7.7. Aprobare” referitor la obiectivele de localizare în arie ale etapei de aprobare este eliminat. Această modificare are scopul de a elimina din caietul de sarcini anumite dispoziții care nu sunt obligatorii, care se regăsesc în informare și nu aduc elemente noi în caietul de sarcini. Această modificare permite astfel ameliorarea lizibilității documentului.

Alineatul referitor la prelevarea eșantionului este schimbat, fără modificări de fond, elementele de informare și de trimitere sunt eliminate.

Astfel, alineatul: „Aprobarea se realizează conform unei proceduri comune tuturor operatorilor. Pornind de la eșantionul prelevat, agentul abilitat aprobă lotul pe baza unor criterii menționate în caietul de sarcini (a se vedea caracteristicile referitoare la usturoiul alb de Lomagne la pagina 5 din caietul de sarcini):”

se înlocuiește cu: „Aprobarea se realizează conform unei proceduri comune tuturor operatorilor.”

Se elimină următorul alineat:

„Rezultatul aprobării este înregistrat într-o fișă specifică (model de fișă în anexa 5). Fiecare lot «IGP» este identificat în mod specific pentru a evita, în timpul stocării, orice amestecare cu loturi neconforme.”

Aceste elemente sunt eliminate deoarece constituie o repetare a elementelor de trasabilitate (fișa de înregistrare și identificare a usturoiului) deja descrise în alineatul „Elemente care dovedesc că produsul agricol este originar din aria delimitată”.

Prezentări tradiționale

Se elimină următorul alineat:

„Pentru a fi aprobate ca IGP Ail Blanc de Lomagne, prezentările tradiționale trebuie să fie realizate cu căpățâni de usturoi alb de Lomagne conforme cu caracteristicile definite în caietul de sarcini (tabelul A pagina 5, registrul de fotografii în anexa 2) și să aibă o culoare și un calibru omogene. Rezultatul aprobării este înregistrat într-o fișă specifică (model de fișă în anexa 5). Fiecare lot «IGP» este identificat în mod specific pentru a evita, în timpul stocării, orice amestecare cu loturi neconforme.”

Aceste elemente sunt eliminate deoarece constituie o repetare a altor părți din caietul de sarcini. Astfel, elementele de trasabilitate (fișa de înregistrare și identificare a usturoiului) sunt deja descrise în alineatul „Elemente care dovedesc că produsul agricol este originar din aria delimitată”. Elementele referitoare la aprobarea usturoiului sunt detaliate în partea 5.14 „Sortare-aprobare” din caietul de sarcini modificat. Această modificare permite ameliorarea lizibilității caietului de sarcini.

Etape post-aprobare

Fraza următoare este eliminată: „Pentru a nu-și pierde indicația geografică, usturoiul alb de Lomagne aprobat IGP trebuie să fie monitorizat cu multă atenție în toate etapele care urmează aprobării.”. Această dispoziție care nu este obligatorie este eliminată deoarece se regăsește în textul referitor la bunele practici și în informările din partea de consultanță. Această modificare permite ameliorarea lizibilității caietului de sarcini.

Ambalare

Dispozițiile următoare sunt eliminate: „Într-adevăr, prea multe manipulări ale bulbilor pot duce la ruperi ale membranei externe. De asemenea, variațiile de temperatură și de higrometrie pot afecta buna conservare a produsului.”

Aceste dispoziții care nu sunt obligatorii sunt eliminate deoarece se regăsesc în informările din partea de consultanță. Această modificare permite ameliorarea lizibilității caietului de sarcini.

Rubrica „Altele”

Actualizarea caietului de sarcini:

Toate titlurile diferitelor părți ale caietului de sarcini au fost modificate și armonizate pentru a răspunde cerințelor reglementare.

Modificări de formă, precum și eliminarea unor dispoziții care se regăsesc în partea de consultanță, de informare și în reglementările generale au fost aduse în părțile următoare ale caietului de sarcini:

Grupul solicitant

S-au actualizat coordonatele grupului solicitant. Detalierea sarcinilor acestuia este eliminată deoarece intră sub incidența reglementării generale. Lista nominativă a operatorilor este eliminată deoarece este supusă evoluției.

Descrierea produsului

Formulările explicative sau informative sunt eliminate din caietul de sarcini:

Astfel, alineatele următoare sunt eliminate:

„Primele încercări de dozare a compușilor cu sulf realizate de CRITT de la Universitatea din TOURS arată o diferență în ceea ce privește conținutul de substanțe cu sulf al usturoiului de Lomagne. Perioada de comercializare a usturoiului alb de Lomagne este cuprinsă, de obicei, între 15 iulie și 15 decembrie, după uscare și decojire.” „Usturoiul alb de Lomagne este în conformitate cu caracteristicile minime cerute prin Regulamentul (CE) nr. 2288/97 (principalele puncte ale Regulamentului CEE în anexa 1). Acesta este comercializat în Categoriile Extra și I, cu restricții specifice pentru IGP Ail Blanc de Lomagne pentru categoria I (a se vedea tabelul A, pagina următoare).”

Modurile de comercializare autorizate „în casolete sau săculeți, în ambalaje de tip plase sau” sunt eliminate deoarece sunt redundante cu punctul 5.17 „Ambalare” din caietul de sarcini modificat.

Prezentările tradiționale sub formă de „ciorchini și legături” sunt adăugate în conformitate cu tipurile de prezentări tradiționale definite la punctul 5.15 „Prezentări tradiționale” din caietul de sarcini modificat.

Tabelul comparativ al IGP „Ail blanc de Lomagne” cu usturoiul standard este eliminat; numai caracteristicile specifice IGP sunt menținute în corpul textului din această rubrică.

În alineatul „Toleranță” sunt menționate trei defecte de aspect tolerate care, în caietul de sarcini în vigoare, sunt indicate în tabelul eliminat anterior („Ușoare rupturi ale membranei” și „Absența unui cățel fără ruptură a membranei”), precum și în vechiul Regulament (CE) nr. 2288/97 pentru categoria I, la care se referă acest caiet de sarcini („Rană cicatrizată”). De asemenea, acest alineat reia, în mod identic, diferențele de toleranță de 10 % cuprinse în tabel.

Aria geografică

Prezentarea comunelor pe canton este înlocuită cu o listă a comunelor pe departament.

Harta care prezintă aria geografică este înlocuită cu o hartă simplificată. Repartizarea diferiților operatori în teritoriu este eliminată deoarece este supusă evoluției. Harta regiunilor agricole mici este eliminată deoarece nu aduce elemente esențiale pentru înțelegerea caietului de sarcini.

Datele privind istoricul producției și caracteristicile naturale ale ariei geografice sunt eliminate din acest alineat; acestea sunt reluate în partea „Elemente care justifică legătura cu originea geografică”.

Elemente care dovedesc că produsul agricol provine din aria delimitată

Se adaugă dispoziția „Identificarea operatorilor: Orice operator care dorește să intervină în întregime sau în parte în producția de „Ail blanc de Lomagne” este obligat să se identifice în fața grupului în vederea abilitării sale.”, întrucât aceasta este o obligație impusă de reglementările naționale.

Alineatul referitor la elementele care dovedesc că produsul agricol este originar din aria delimitată a fost modificat, diferitele etape referitoare la producători și la unitățile de ambalare fiind grupate într-un singur tabel.

Tabelul referitor la etapa de distribuție este eliminat, având în vedere că operatorii implicați în etapa respectivă nu intervin în caietul de sarcini.

Legătura

Partea referitoare la elementele care justifică legătura cu originea geografică a caietului de sarcini a fost reformulată pentru a caracteriza mai bine specificitățile ariei, specificitățile produsului și legătura cauzală. Aceasta nu conține nicio modificare în ceea ce privește fondul și reia elemente care figurează în alte părți ale caietului de sarcini în vigoare, cum ar fi părțile „Delimitarea ariei geografice” și „Metoda de obținere”. Ilustrațiile, volumele, articolele din ziare și graficele sunt eliminate deoarece nu constituie elemente esențiale pentru înțelegerea caietului de sarcini.

Etichetarea

Referirea la logo-ul european „IGP” este eliminată deoarece aceasta intră sub incidența reglementărilor generale.

Cerințele naționale

În ceea ce privește evoluțiile legislative și reglementare naționale, se introduce un tabel cu principalele puncte care trebuie controlate și cu metoda de evaluare a acestora.

Structuri de control

Denumirea și coordonatele organismului de certificare sunt eliminate, în aplicarea instrucțiunilor în vigoare la nivel național care vizează armonizarea formulărilor din caietele de sarcini. De acum înainte, această rubrică menționează coordonatele autorităților competente în materie de control la nivelul Franței: Institutul național pentru origine și calitate (Institut national de l’origine et de la qualité – INAO) și Direcția generală pentru concurență, consum și combaterea fraudei (Direction générale de la concurrence, de la consommation et de la répression des fraudes – DGCCRF). Denumirea și coordonatele organismului de certificare pot fi consultate pe website-ul INAO și în baza de date a Comisiei Europene.

Eliminarea glosarului și a tuturor anexelor

Glosarul este eliminat deoarece diferitele sigle sunt explicate în corpul textului.

Toate anexele la caietul de sarcini în vigoare sunt eliminate deoarece nu constituie ilustrări esențiale pentru înțelegerea caietului de sarcini.

De acum înainte, caietul de sarcini modificat cuprinde două anexe: anexa 1 referitoare la descrierea soiurilor și anexa 2 referitoare la protocolul de admitere a soiurilor noi.

În concluzie, cererea de modificare se referă, în principal, la evoluțiile formei. Aceasta conduce la eliminarea unor elemente informative care se regăsesc în partea de consultanță, în reglementările generale sau în istoricul IGP. Aceste modificări sunt realizate în scopul de a facilita lectura caietului de sarcini și de a ameliora înțelegerea acestuia. Acestea nu sunt obligatorii și nu au niciun impact asupra calității produsului.

Partea privind legătura cu originea geografică a fost reformulată pentru a caracteriza mai bine produsul, dar nu conține nicio modificare de fond.

Dispoziția privind densitatea de plantare se adaptează la evoluțiile practicilor de cultivare și nu are niciun impact asupra produsului.

Modificarea principală se referă la posibilitatea de utilizare a unor așa-numite semințe de fermă în procent de 25 %, față de 100 % semințe certificate anterior, această posibilitate rămânând limitată doar la soiurile autorizate în caietul de sarcini și neavând niciun impact asupra calității produsului.

În conformitate cu articolul 53, modificările propuse nu au nicio legătură cu caracteristicile esențiale ale produsului, nu afectează legătura, nu includ nicio schimbare a denumirii produsului, nu afectează aria delimitată și nu impun restricții suplimentare în ceea ce privește comercializarea produsului sau a materiilor prime.

Având în vedere toate aceste elemente, modificările propuse reprezintă o modificare minoră în sensul articolului 53 din Regulamentul (UE) nr. 1151/2012.

6. Versiunea actualizată a caietului de sarcini (doar pentru DOP și IGP)

https://info.agriculture.gouv.fr/gedei/site/bo-agri/document_administratif-975bae1b-de70-4aeb-a1ac-0fd8765dd9fe

DOCUMENT UNIC

„AIL BLANC DE LOMAGNE”

Nr. UE: PGI-FR-0470-AM01 – 11.8.2017

DOP ( ) IGP ( X )

1. Denumirea (denumirile)

„Ail blanc de Lomagne”

2. Statul membru sau țara terță

Franța

3. Descrierea produsului agricol sau alimentar

3.1. Tip de produs

Clasa 1.6. Fructe, legume și cereale în stare proaspătă sau prelucrate

3.2. Descrierea produsului căruia i se aplică denumirea de la punctul 1.

„Ail blanc de Lomagne” se prezintă sub forma unor bulbi albi și alb-sidefii, care prezintă uneori irizații violete, formați din mai mulți căței (8-12, în funcție de calibru). Se caracterizează printr-o formă regulată și rotundă a bulbului.

Cu un calibru minim de 45 mm, acesta se distinge prin dimensiunea și regularitatea cățeilor în culori de la bej la crem, careprezintă uneori irizații violete. Bulbii săi sunt întregi, iar cățeii strânși.

Fiecare cățel este acoperit de o tunică formată dintr-un singur strat de coajă. Cățeii formează împreună un bulb, care este la rândul său acoperit de mai multe straturi de membrană subțire.

Rădăcinile sunt tăiate până la nivelul bulbului.

„Ail blanc de Lomagne” consumat crud, mărunțit sau zdrobit are un gust și arome caracteristice foarte persistente datorate prezenței unor compuși cu sulf.

Prăjit sau fiert în cămașă, acesta devine moale, iar aromele sale își pierd din intensitate.

3.3. Hrană pentru animale (doar în cazul produselor de origine animală) și materii prime (doar în cazul produselor prelucrate)

—

3.4. Etape specifice ale producției care trebuie să se desfășoare în aria geografică delimitată

Operațiunile de cultivare, uscare, decojire și elaborare a unor prezentări tradiționale au loc în aria geografică.

3.5. Norme specifice privind felierea, răzuirea, ambalarea etc. ale produsului la care se referă denumirea înregistrată

„Ail blanc de Lomagne” poate fi comercializat sub forma unor prezentări tradiționale de tip funii împletite, ciorchini, legături sau coșuri.

„Ail blanc de Lomagne” este ambalat în casolete, săculeți sau plase. Reambalarea sa este interzisă pentru a limita manipulările succesive susceptibile de a-l deteriora.

3.6. Norme specifice privind etichetarea produsului la care se referă denumirea înregistrată

Etichetarea cuprinde numărul de identificare a lotului.

4. Delimitarea concisă a ariei geografice

Aria geografică cuprinde următoarele comune din departamentele Gers și Tarn-et-Garonne:

Departamentul Gers:

— Cantoanele: Gimone-Arrats, L’Isle-Jourdin, Fleurance-Lomagne, Lectoure-Lomagne, Baïse-Armagnac

— Comunele: Ansan, Aubiet, Augnax, Beaumont, Bezolles, Blanquefort, Bonas, Cassaigne, Castillon-Savès, Crastes, L’Isle-Arné, Jegun, Juilles, Larressingle, Lavardens, Lussan, Mansencôme, Marsan, Mérens, Mirepoix, Montaut-les-Créneaux, Montiron, Mouchan, Nougaroulet, Peyrusse-Massas, Preignan, Puycasquier, Roquefort, Roquelaure, Rozès, Saint-Caprais, Saint-Paul-de-Baïse, Sainte-Christie, Tourrenquets.

Departamentul Tarn-et-Garonne:

— Comunele: Auterive, Balignac, Beaumont-de-Lomagne, Beaupuy, Belbèse-en-Lomagne, Bouillac, Bourret, Le Causé, Comberouger, Cordes-Tolosannes, Coutures, Cumont, Dunes, Escazeaux, Esparsac, Fajolles, Faudoas, Gariès, Gensac, Gimat, Glatens, Goas, Gramont, Labourgade, Lachapelle, Lafitte, Lamothe-Cumont, Larrazet, Lavit, Mansonville, Marignac, Marsac, Maubec, Maumusson, Montaïn, Montgaillard, Poupas, Puygaillard-de-Lomagne, Saint-Arroumex, Saint-Cirice, Saint-Jean-du-Bouzet, Saint-Loup, Saint-Sardos, Sérignac, Sistels, Vigueron.

5. Legătura cu aria geografică

Specificitatea ariei geografice

Lomagne este o regiune naturală din nord-estul Gasconiei, care se numără printre cele 61 de regiuni agricole ale regiunii administrative Midi-Pyrénées. Aria de producție a „Ail blanc de Lomagne” se situează la granița dintre departamentele Gers și Tarn-et-Garonne. Pe plan geologic, acest sector este delimitat:

— la nord și la est, de sistemul teraselor de aluviuni vechi al fluviului Garonne,

— la vest de Condomois, de formațiunile de nisipuri roșiatice din Armagnac și de nisipurile din Landes,

— la sud, de dealurile cu caracter molasic, mai înalte și mai accidentate, din sudul Gers.

Cea mai mare parte a ariei geografice este situată pe formațiuni de tip molasic din Miocen, formațiuni continentale fluviatile și lacustre, caracterizate de faciesuri foarte eterogene. Acestea se prezintă sub forma unei alternanțe de straturi argiloase sau din marnă și de straturi discontinue de nisip, de gresii sau de calcare, cu apariția unor bancuri calcaroase din ce în ce mai frecvente și din ce în ce mai dense, mergând spre vest.

Această regiune oferă un relief de dealuri străbătute de numeroase văi și talveguri ramificate. Versanții prezintă o disimetrie în funcție de expunerea lor, versanții expuși la sud și la vest prezentând pante mai pronunțate decât cei din partea opusă, expuși la nord și la est; această disimetrie se accentuează mergând spre partea de vest a zonei.

Solurile prezintă o natură variabilă. Cele expuse spre sud și vest sunt puțin dense, stând direct pe aflorimente molasice; natura acestora este strâns legată de faciesul molasic subiacent. Dimpotrivă, pe versanții reci, solurile sunt dezvoltate în formațiuni care provin din alterarea molasei: acestea sunt mai profunde, în special în partea de jos a versantului, cu texturi deseori cu dominantă argiloasă; fenomenele de exces de apă sunt mai accentuate aici, în special în concavitățile versanților. Solurile calcaroase brune, cu textură argiloasă-nămoloasă până la nămoloasă-argiloasă, sunt prezente pe întreaga arie geografică. Acestea beneficiază de o bună structurare legată de abundența de calciu. Ca urmare a acestui fapt, în pofida caracterului argilos, infiltrarea apei se face corect, iar fenomenele de exces de apă nu sunt foarte accentuate.

Clima din regiunea Lomagne este diferită de cea din regiunile vecine, fiind relativ mai uscată. Aceasta prezintă două vârfuri de pluviometrie accentuate, unul în decembrie și ianuarie (70-80 mm pentru fiecare lună), celălalt în luna mai, cu valori cuprinse între 75 și 90 mm. Iarna este relativ scurtă și blândă.

Regiunea Lomagne se află sub influența a două vânturi dominante:

— vânturile de vest, venite dinspre Atlantic, aducătoare de ploaie și de umiditate; acestea sunt prezente, în principal, toamna și iarna și condiționează refacerea rezervei de apă a solurilor și a pânzelor freatice;

— vântul Autan, venit dinspre sud-est, vânt cald și uscat care suflă mai ales primăvara și vara.

Mult timp tradițională, cultura usturoiului în Lomagne era destinată, în principal, consumului familial și local. La 6 septembrie 1265, sunt menționate anumite taxe pe grădinărit pentru cultura prazului, a usturoiului, a cepei, a verzei și a bobului, conform analizei efectuate de preotul Galabert cu privire la „obiceiurile din satul Gariès” (Buletinul comitetului pentru lucrări istorice din 1896, p. 567, articolul 14).

La sfârșitul secolului al XIX-lea, anumite volume menționează interesul economic al cultivării usturoiului în Lomagne: „Usturoiul, atât de discreditat de experții culinari din nord, este o plantă scumpă pentru agricultura noastră. Cantonul Beaumont evaluează venitul obținut din usturoi la nu mai puțin de 300,00 fr. Conform unui studiu făcut la fața locului, această plantă poate aduce cu ușurință un venit brut de 700 fr pe hectar” („Mémoire sur la culture de l’ail” – Teză privind cultura usturoiului – de M. ROSSEL, premiată de Société des sciences, agriculture, belles-lettres de Montauban – Societatea de științe, agricultură și litere din Montauban, în 1864). În acea epocă, țăranii își valorificau producția pe câteva piețe tradiționale. Începând din 1936, piața de usturoi are loc pe strada bisericii și pe strada Hospice din Beaumont-de-Lomagne. Cu vânzări de usturoi uscat care ating un sfert din producția națională, piața din Beaumont-de-Lomagne cunoaște, la începutul anilor 1970, o expansiune importantă.

Cultura usturoiului nu încetează să progreseze în cursul secolului XX, trecând de la 80 ha în 1902 la 2 810 ha în 1980 (Statistici agricole anuale/ziua de mobilizare a Direcției Serviciilor Agricole din Tarn-et-Garonne).

Începând din 1958, sindicatul producătorilor de usturoi se mobilizează pentru a produce un usturoi de calitate și a-l selecționa pe baza unor criterii de evaluare a valorii sale comerciale. În 1965 este creată COOP AIL, prima cooperativă de vânzare. În același an, CETA (Centrul de studii tehnice agricole) și sindicatul producătorilor de usturoi depun oficial marca „Ail de Beaumont-de-Lomagne”. În 1970, o selecție în masă pornind de la populații locale de „Blanc de Lomagne” permite crearea a două soiuri de usturoi alb, Corail și Jolimont. Zilele internaționale ale usturoiului sunt organizate la Beaumont-de-Lomagne în septembrie 1980.

În afara acestei dinamici tehnice în jurul „Ail blanc de Lomagne”, numeroase manifestări sunt organizate încă de la începutul anilor 1960: primul concurs pentru cea mai frumoasă legătură de usturoi alb în 1961, primul târg concurs al usturoiului cu participarea asociațiilor de fermieri, a sindicatului de inițiativă și a municipalității din Beaumont-de-Lomagne sub autoritatea Serviciilor Agricole din Montauban în 1963; începând cu această dată, concursul usturoiului alb are loc în fiecare an în cadrul târgului din septembrie de la Beaumont-de-Lomagne.

„Ail blanc de Lomagne” se seamănă toamna și se recoltează la deplină maturitate, în jurul sărbătorii Sfântului Ioan. Uscarea tradițională prin ventilație naturală, denumită și „uscare pe bară”, constă în agățarea usturoiului recoltat cu frunze, în ciorchini de aproximativ treizeci de bulbi, într-un loc acoperit, dar suficient de aerisit. Această metodă de uscare este utilizată pentru usturoiul recoltat cu frunze, destinat în principal realizării de funii împletite. Producătorii de „Ail blanc de Lomagne” au dezvoltat o metodă de uscare prin ventilație forțată, utilizată în principal pentru uscarea usturoiului fără frunze. Decojirea usturoiului constă în îndepărtarea manuală a uneia sau mai multor membrane externe înnegrite, rupte sau decolorate. Rădăcinile sunt tăiate până la nivelul bulbului.

Specificitatea produsului

„Ail blanc de Lomagne” provine, în principal, din soiurile locale Corail și Jolimont. Acesta se prezintă sub forma unor bulbi albi și alb-sidefii, care prezintă uneori irizații violete, formați din mai mulți căței. Acesta se distinge printr-o formă regulată și rotundă a bulbului, cu un calibru minim de 45 mm, precum și prin dimensiunea și regularitatea cățeilor săi. Fiecare cățel este acoperit de o tunică formată dintr-un singur strat de coajă. Cățeii formează împreună un bulb, care este la rândul său acoperit de mai multe straturi de membrană subțire. Rădăcinile sunt tăiate până la nivelul bulbului.

„Ail blanc de Lomagne” poate fi comercializat sub forma unor prezentări tradiționale de tip funii împletite, ciorchini, legături și coșuri.

Denumirea „Ail blanc de Lomagne” beneficiază de o reputație pe piețele locale și naționale.

Legătura cauzală

Înregistrarea ca IGP este justificată prin calitatea și reputația veche și actuală a „Ail blanc de Lomagne”. Caracteristicile pedoclimatice specifice regiunii Lomagne, menținerea unor soiuri locale și practicile tradiționale explică faptul că această producție a rezistat din 1265 până în zilele noastre.

Solurile argiloase-calcaroase din Lomagne oferă caracteristici fizice și chimice deosebit de bine adaptate cerințelor culturii de usturoi alb. Buna structurare a acestora permite o înrădăcinare profundă a plantei, asigurând astfel o bună alimentare cu apă și minerale. Absența unui exces de apă la suprafață și buna aerisire legată de structura solului permit o încălzire rapidă a pământului primăvara, asigurând o reluare rapidă a vegetației la ieșirea din iarnă. În condiții de secetă, argila se contractă, antrenând un fenomen de retragere (fante) și permițând păstrarea unei rezerve importante de apă. Cultura usturoiului alb este foarte sensibilă la excesul de apă, care provoacă numeroase probleme fitosanitare și afectează calitatea usturoiului alb. Situarea parcelelor pe versant sau pe creastă contribuie la asigurarea unui bun drenaj natural.

Iernile blânde permit evitarea pierderii unor plante ca urmare a înghețurilor și sunt favorabile dezvoltării plantei al cărei grad de vegetație este de 0 °C. Distribuția precipitațiilor în primul semestru este în concordanță cu evoluția nevoilor de apă ale usturoiului, scăzute până la sfârșitul lunii martie, în creștere în aprilie în timpul fazei de creștere activă, pentru a ajunge la un maxim în luna mai, în timpul formării cățeilor. Aceste condiții climatice sunt optime pentru obținerea unui bulb care prezintă căței mari și regulați.

Priceperea producătorilor se exprimă în alegerea parcelei (bogată în argilă și în calcar și bine drenată prin poziția sa topografică) și în alegerea datei de recoltare la deplină maturitate.

Producția de „Ail blanc de Lomagne” se caracterizează prin păstrarea metodelor tradiționale: uscarea usturoiului pe bară, decojirea manuală a usturoiului, elaborarea prezentării.

Uscarea este o etapă importantă pentru a conserva calitatea internă a produsului în perioada de comercializare. Uscarea tradițională pe bară este favorizată de vântul Autan cald și uscat. În paralel cu uscarea tradițională care vizează usturoiul recoltat cu frunze, producătorii de „Ail blanc de Lomagne” au dezvoltat o metodă de uscare prin ventilație forțată care nu afectează calitatea produsului, utilizată în principal pentru uscarea usturoiului fără frunze, demonstrându-și astfel capacitatea de a se adapta la noile cerințe ale pieței. Decojirea usturoiului se efectuează manual. Această muncă foarte meticuloasă face apel la priceperea producătorilor pentru a obține bulbi albi și alb-sidefii, care prezintă uneori irizații violet, fără membrane murdare, rupte sau înnegrite.

Utilizarea soiurilor locale Corail și Jolimont, a căror tulpină înflorită nu este rigidă, permite realizarea manuală a unor prezentări tradiționale (funii împletite, ciorchini, legături și coșuri), făcând apel, de asemenea, la priceperea producătorilor.

Elaborarea prezentărilor tradiționale și diferitele manifestații create încă de la începutul anilor 1960 mențin un caracter festiv și convivial în jurul producției. „Ail blanc de Lomagne” este expus la Salonul de Agricultură începând din anul 1961. Aceasta este perioada în care reputația „Ail blanc de Lomagne” a început să crească. În Larousse gastronomique, acesta este citat printre soiurile de usturoi alb în rubrica „caracteristici ale soiurilor de usturoi”, precum și în diverse lucrări: „Acest usturoi omniprezent, în frumoase ghirlande împletite, pe tarabele din piețe, fără de care bucătăria din Midi-Pyrénées și-ar pierde o parte importantă a accentului său. Aici, când un bucătar propune usturoi într-o rețetă, acesta precizează deseori „dacă este posibil usturoi roz de Lautrec”, numai dacă nu este „usturoi alb de Lomagne”. Terroirs et gastronomie en Midi-Pyrénées/C. Gouvion, F. Cousteaux, D. Shaw/Ed du Rouergue. În 1999, un bucătar renumit din regiunea Midi-Pyrénées a câștigat un concurs național organizat de Ofimer (Oficiul național interprofesional al produselor mării) cu o rețetă intitulată „Pavé de cabillaud à l’ail blanc de Lomagne” (Pave de cod cu usturoi alb de Lomagne). Bucătarii care au participat la acest concurs trebuiau să inventeze și să realizeze o rețetă asociind „bogățiile din regiunea lor și caracterul deosebit al peștelui” – La Dépêche du Midi, 23 mai 1999.

Trimitere la publicarea caietului de sarcini

https://info.agriculture.gouv.fr/gedei/site/bo-agri/document_administratif-975bae1b-de70-4aeb-a1ac-0fd8765dd9fe

(1) JO L 179, 19.6.2014, p. 17.

(2) JO L 343, 14.12.2012, p. 1.